31996D0624
L 279/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 октомври 1996 година
за изменение на Решение 79/542/ЕИО на Съвета относно съставянето на списък на трети страни, от които държавите-членки разрешават вноса на животни от рода на едрия рогат добитък, свине, еднокопитни животни, овце и кози, прясно месо и месни продукти
(текст от значение за ЕИП)
(96/624/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 72/462/EИО на Съвета от 12 декември 1972 г. относно санитарните и ветеринарномедицинските проблеми при внос на животни от рода на едрия рогат добитък, свине, овце и кози, както и на прясно месо или месни продукти от трети страни (1), последно изменена с Акта за присъединяване на Австрия, Финландия и Швеция, и по-специално член 3 от нея,
като има предвид, че Решение 79/542/EИО на Съвета (2), последно изменено с Решение 96/605/EО на Комисията (3), установява списък на трети страни, от които вносът на едър рогат добитък, свине, еднокопитни животни, овце и кози, прясно месо и месни продукти е разрешен на територията на държавите-членки;
като има предвид, че властите в Аржентина и Уругвай са предоставили на Комисията необходимата информация относно здравната ситуация и ветеринарните структури, отговарящи за проверката на месо от диви двукопитни животни;
като има предвид, че властите на Чешката република са предоставили на Комисията необходимата информация за здравната ситуация и ветеринарните структури, отговарящи за превенцията на класическа чума по свинете при глиганите;
като има предвид, че вследствие на това Решение 79/542/ЕИО трябва да бъде изменено;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ.
Член 1
Приложението към Решение 79/542/ЕИО се заменя с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 17 октомври 1996 година.